བསྟན་བཅོས་འདི་གཉིས་མི་འདྲ་བའི་ཕྱོགས་གཙོ་བོ་ནི་སྡེ་ཚན་དང་རིམ་པ་སྒྲིག་སྟངས་དེ་ཡིན།དཔེར་ན་ཡི་གེའི་སྦྱོར་བལ་ཐོག་མར་དབྱངས་གསལ་གྱི་གྲངས་བསྟན་མ་ཐག་ཡི་གེའི་རྣམ་གཞག་དང་།སྐྱེ་གནས་རྟགས་ཀྱི་དབྱེ་བ་སོགས་མུ་མཐུད་གུང་བསྒྲིགས་ནས་གསུངས་ཡོད་པ་དེ་ད་ལྟ་བལྟས་ན་སུམ་རྟགས་གཉིས་འདྲེས་ཐོག།སྐྱེ་གནས་སོགས་བསྣན་པས་ལས་དང་པོ་བ་རྣམས་སྦྱོང་དཀའ་བ་ལྟ་བུ་ཞིག་ཆགས་ཡོད་པ་དང་།སུམ་རྟགསརྩ་བ་ནི་ཡི་གེ་འབྲི་ཀློག་གཉིས་བྱང་ཆུབ་ཙམ་དུ་སོན་པའི་ཤེས་ཚད་ལ་དམིགས་ཏེ།ཡི་གེའི་སྦྱོར་བལས་བརྡ་སྤྲོད་རིག་པའི་གཙོ་གནད་རྣམས་སྡེ་ཚན་གཉིས་སུ་ཕྱེ་ནས་དགོས་ངེས་ཀྱི་མདོར་ལེན་དུ།ལེགས་ཆ་གབས་སྣོན་ཡང་གནང་བས་གཡང་རྩེའི་སྒང་ལ་ཡར་སྒྲོན་གྱི་དཔེ་ལྟར་ཇེ་ལེགས་སུ་གྱུར་ཏེ་ཕྱི་རབས་པ་རྣམས་ལ་དེ་བས་སློབ་སྦྱོང་བྱེད་བདེ་ཞིག་ཏུ་ལེགས་སྒྲིག་མཛད་པ་ཡིན།དེ་ལྟར་བསྟན་བཅོས་དེ་གཉིས་ཞིབ་ཚགས་ནན་ཏན་གྱི་སྒོ་ནས་གཤིབ་བསྡུར་དང་རྟོག་དཔྱོད་ཇི་ཙམ་བགྱིས་པ་དེ་ཙམ་གྱིས་གང་ཞིག་མ་ཕྱི་ཡིན་པ་དང་།གང་ཞིག་དེ་ལས་ཉིང་བཅུད་ལེགས་པར་བཏུས་ཤིང་ཞིབ་ཏུ་ཕྱེ་ནས་སྒྲིག་སྦྱོར་མཛད་པའི་ཉིང་ཁུ་ཡིན་པ་དེ་ནི།བོད་ཡིག་གི་བརྡ་སྤྲོད་གཞུང་ལུགས་ལ་སྦྱངས་པ་རགས་ཙམ་བྱེད་མྱོང་མཁན་ཞིག་ཡིན་ཕྱིན་ཝ་ལེར་ཤེས་རྟོགས་ཐུབ་པ་ལས།ཐེ་ཚོམ་དང་སོམ་ཉི་ཅི་ཡང་བྱེད་དགོས་དོན་མེད་པ་ཞིག་ཡིན་སྙམ་པ་ནི་དཔྱད་བརྗོད་ཀྱི་བསྡོམས་ཚིག་འབའ་ཞིག་ལགས་སོ།